16.		Žiadosť na odpustenie zmeškanej lehoty (§ 28 ZoSK)
Peter Zaťko, Komenského ul. č. 43, 031 01 Liptovský Mikuláš
Okresný úrad 
Odbor všeobecnej vnútornej správy
Moyzesova ul. č. 23
031 01 Liptovský Mikuláš
Liptovský Mikuláš 2. 3. 2023
Vec:	Žiadosť o odpustenie zmeškania lehoty na podanie odvolania
Dňa 10. 2. 2023 mi bolo doručené rozhodnutie Okresného úradu Liptovský Mikuláš, odboru všeobecnej vnútornej správy č. j.: A/2023/0876/Pt zo dňa 5. 2. 2023, ktorým mi bola uložená povinnosť zaplatiť pokutu vo výške 33 € (slovom tridsaťtri eur) za priestupok proti občianskemu spolunažívaniu podľa § 49 ods. 1 písm. d) zákona č. 372/1990 Zb. o priestupkoch v znení neskorších predpisov.
Dňa 11. 2. 2023 som bol vyšetrený v zdravotníckom zariadení NsP v Liptovskom Mikuláši a pre vážny zdravotný stav som bol ihneď prevezený do Fakultnej nemocnice v Martine, kde som bol až do dňa 28. 2. 2023 hospitalizovaný.
Z vyššie uvedeného dôvodu som proti rozhodnutiu Okresného úradu, odboru všeobecnej vnútornej správy v Liptovskom Mikuláši č. j.: A/2023/0876/Pt zo dňa 5. 2. 2023 nemohol podať odvolanie v zákonom stanovenej lehote 15 dní.
Keďže ide o vážny dôvod, žiadam správny orgán o odpustenie zmeškania lehoty.
K žiadosti prikladám lekársku správu od ošetrujúceho lekára a odvolanie proti rozhodnutiu č. j.: A/2023/0876/Pt, ktoré vydal dňa 5. 2. 2023 Okresný úrad, odbor všeobecnej vnútornej správy v Liptovskom Mikuláši.
Peter Zaťko
Prílohy:
1.	Lekárska správa
2.	Odvolanie
Poznámka
Odpustenie zmeškania lehoty prichádza do úvahy len pri zákonných lehotách. Procesné lehoty môže správny orgán predĺžiť.
Odpustenie zmeškania niektorých lehôt môže správny poriadok, prípadne iný zákon vylúčiť (napr. § 28 ods. 3 správneho poriadku).
Správny orgán odpustí zmeškanie lehoty, ak sú splnené tieto podmienky:
•	dôvodom zmeškania lehoty boli závažné dôvody,
•	o odpustenie zmeškania lehoty účastník požiadal v zákonnej lehote 15 dní odo dňa, keď pominula príčina zmeškania a v tej istej lehote urobí účastník konania zmeškaný úkon.
O odpustení zmeškania lehoty koná správny orgán len na návrh.
Žiadosť o odpustenie zmeškania lehoty sa podáva na tom istom správnom orgáne, na ktorom sa mal urobiť zmeškaný úkon.
Okrem všeobecných náležitostí podania, žiadosť musí obsahovať dôvody, pre ktoré k meškaniu došlo a tiež údaje o čase, kedy dôvody pominuli. Žiadosť o odpustenie zmeškania lehoty na podanie odvolania sa podáva na orgáne, ktorý rozhodol v prvom stupni. Tento orgán rozhodne aj o tom, či zmeškanie lehoty odpustí alebo nie. Až potom, keď rozhodne, vec postúpi odvolaciemu orgánu.
Zmeškanie lehoty nemožno odpustiť, ak odo dňa, keď sa mal úkon urobiť, uplynul jeden rok.
Odpustenie zmeškania lehoty správny orgán realizuje formou rozhodnutia, ktoré musí mať náležitosti podľa § 47 ZoSK. Rozhodnutie o odpustení zmeškania lehoty nadobúda právoplatnosť dňom oznámenia. Ide o rozhodnutie procesné a zákon proti nemu nepripúšťa odvolanie. Takéto rozhodnutie nie je preskúmateľné súdom. Rozhodnutie vydáva správny orgán v prípade, ak žiadosti účastníka konania vyhovuje, ale aj ak jeho žiadosť zamieta.